Bjarne Laustsen (S), 2000-11-23:
Jeg vil gerne takke ministeren for den grundige besvarelse.
Det fremgik tydeligt, at regeringen prioriterer kampen mod diskrimination af etniske mindretal meget højt.
Det gør vi også i Socialdemokratiet.
Den bedste gift mod diskrimination er succesfuld integration, og forudsætningen for succesfuld integration er, at de danskere, der har boet i Danmark længe, og nydanskerne lærer hinanden at kende.
Derfor mener Socialdemokratiet, at det er meget vigtigt, at de etniske minoriteter bliver en del af den danske hverdag.
Kun på den måde kan vi lære hinandens vaner, skikke, tankemønstre, følelser, normer og adfærd at kende.
Hvis nydanskerne bor i områder, hvor næsten ingen gammeldanskere bor, ikke har arbejde og ikke tager uddannelser og ikke er en del af eksempelvis foreningslivet, er det næsten umuligt at oparbejde det nødvendige kendskab til hinanden.
Det er med andre ord afgørende, at de etniske minoriteter uddanner sig, kommer i arbejde og deltager aktivt i fritidskulturen og finder bolig i områder, hvor der ikke kun bor nydanskere. Socialdemokratiet finder det uacceptabelt, hvis denne form for integration hindres gennem diskrimination af etniske mindretal.
Det samme gælder, når kommunerne har så svært ved at få private udlejere til at leje ud til flygtninge, og når hver fjerde nydansker selv mener at have været udsat for diskrimination.
Derfor er Socialdemokratiet meget glad for de mange initiativer, regeringen har taget, der netop skal stoppe diskrimination ved at øge kendskabet til sammenhængene i det danske samfund.
Det gælder f.eks. den såkaldte isbryderordning, der er blevet udvidet og nu tæller i alt 105 isbrydere rundt om i landet.
Det gælder tovholderordningen, der er ved at blive en rigtig stor succes på landets arbejdspladser.
Det gælder aftalen om, at kommunalbestyrelsen og et almennyttigt boligselskab kan indgå aftaler om fordeling af boliger efter særlige kriterier.
Det gælder den særlige støtte til lejenedsættelse og fysisk renovering i særligt udsatte almene boligafdelinger.
Det gælder den forstærkede danskundervisning og undervisningen i danske samfundsforhold, og det gælder den styrkede førskoleindsats.
I vores nylig indgåede forlig omkring arbejdsmarkedsreformen er der et initiativ, der hedder jobrotation, og en selvstændig ramme på 250 mio. kr. gør, at vi nu kan få ekstra gang i jobrotationen på danske virksomheder.
Forslaget er vigtigt, for hvis integrationen skal ske fuldt og helt, drejer det sig både om sprog og arbejde.
Og hvis man kombinerer de to ting - det er der mulighed for i jobrotation - så kan vi se, at der er gode resultater.
Et slagteri her i landet har haft et jobrotationsprojekt
med 12 forskellige nationer og dermed også 12 forskellige sprog, og det er faldet utrolig godt ud.
Det er noget, vi håber på, at bl.a. arbejdsmarkedets parter vil gå ind i, og at de vil løfte den opgave i det kommende arbejde.
Men det er jo ikke engang 2 år siden, regeringen lavede en handlingsplan for integration af etniske minoriteter, som bor i landet.
78 nye initiativer på især uddannelses-, arbejdsmarkeds- og boligområdet tager dermed grundigt fat på den integrationsindsats, som Socialdemokratiet mener er så utrolig vigtig for at stoppe diskriminationen.
Indtil videre lader det til, at udviklingen går i den rigtige retning, men fælles for alle tiltagene er, at det er for tidligt at evaluere dem på et sagligt grundlag.
De skal have lov til at virke.
Jeg kan forstå på fru Anne Baastrup, at det, der er vigtigt for SF, er spørgsmålet om, hvad man er i stand til at få vedtaget i et eller andet forslag.
Det, der er vigtigt for Socialdemokratiet, er, at der bliver vedtaget en række initiativer, som går i den retning, vi har lagt op til, i den konkrete udformning af den daglige politik.
Det har vi lagt frem, det har vi gjort.
Dernæst har vi sagt, at når vi kommer lidt længere hen i fasen, så vil vi evaluere på baggrund af de ting, der er lavet.
Men jeg vil godt sige også til fru Anne Baastrup, at SF jo heller ikke har bakket Socialdemokratiet op i forbindelse med vores forslag til ny integrationslov.
Med hensyn til ligestilling har jeg ikke yderligere at tilføje til hr. Knud Erik Hansen end det, jeg allerede har sagt.